Helena Arbatskaja

Ing. Helena Arbatskaja, CSc. (známa aj ako Jelena Arbatskaja * 26. október 1915 – † 14. február 1991)  bola prírodovedkyňa, inžinierka – agronómka a entomologička – fytopatologička, ktorá má význam hlavne ako autorka niektorých prác o hmyze z hľadiska poľnohospodárskej entomológie a ochrany pred škodlivými vplyvmi hmyzu. Patrila k zakladateľom Československej spoločnosti entomologickej na Slovensku zo dňa 10. mája v roku 1957 v Bratislave, kde bola jednou z 26 zakladajúcich slovenských entomológov.
Na tomto prvom valnom zhromáždení Slovenskej entomologickej spoločnosti bola Ing. Arbatskaja zvolená za náhradníčku výboru Slovenskej entomologickej spoločnosti.

Zaoberala sa hlavne fytopatológiou. Pre našu aj česko-slovenskú entomológiu majú význam hlavne jej práce, ktoré sa zaoberajú štúdiom škodcov z triedy hmyzu (Insecta) a bojom proti nim. Väčšina jej prác sa zaoberá problematikou spriadača amerického (Hyphantria cunea Drury), ktorý bol v 50-tych rokoch 20. storočia obávaným škodcom na území Slovenska.
Po roku 1961 pôsobila ako vedecká námestníčka riaditeľa Kazachstanského vedecko výskumného ústavu poľnohospodárskeho v Alma Ate. Neskôr bola vedúcou vedeckou pracovníčkou Všezväzového vedecko výskumného ústavu ethéro-olejových kultúr v Simferopole na Kryme.

 Bibliografia 
 Arbatskaja, H.: 1953. Přástevník americký a ochrana proti nemu. Lesnícka knihovna, zv. 22, Státní zemědelské Nakladatelství, Praha, 39 pp.
 Arbatskaja, H.: 1954. Rozšírenie priastevníka amerického (Hyphantria cunea Drury) na Slovensku. Pôdohospod., 1, p. 125 – 138, Bratislava.
 Arbatskaja, H.: 1958. Hostiteľské rastliny spriadača amerického (Hyphantria cunea Drury) na Slovensku. Poľnohospodárstvo, 5: p. 449 - 468 + 5 tab.
 Arbatskaja, H.: 1958. Termíny výskytu jednotlivých vývojových štádií spriadača amerického na Slovensku. Poľnohospodárstvo, 5: p. 665 - 680 + 1 obr. + 16 tab. 
 Arbatskaja, H.: 1958. Prirodzení nepriatelia spriadača amerického (Hyphantria cunea Drury) na Slovensku 1. Poľnohospodárstvo, 5: p. 1088 - 1104. 
 Arbatskaja, H.: 1959. Prirodzení nepriatelia spriadača amerického (Hyphantria cunea Drury) na Slovensku 2. Poľnohospodárstvo, 6: p. 65 – 92 + 1 obr. a 11 tab.
 Arbatskaja, H.: 1959. K otázke pomeru pohlavia spriadača amerického (Hyphantria cunea Drury) a jeho plodnosti na území Slovenska. Poľnohospodárstvo, 6: p. 243 – 260 + 2 obr. a 11 tab.

 Zdroj
 Hrubý, K.: 1964, Prodromus lepidopter Slovenska, SAV, Bratislava, 90.
 Smetana, O.: 1969, Entomologická bibliografie Československa 1951 - 1960. Akademia, Praha, p. 149.
 Okáli, I.: 1989, 30 rokov Slovenskej entomologickej spoločnosti pri SAV. Práce Slov. ent. spol. SAV, Bratislava, 7: p. 3 - 11. 
 Okáli, I. et al.: 1996, Slovník slovenských zoológov a zoológov so vzťahmi k územiu Slovenska. Stimul, Bratislava, 10.
 Gaedike, R. & Groll, E. K. eds. 2001, Entomologen der Welt (Biografien, Sammlungsverbleib). Datenbank, DEI Eberswalde im ZALF e. V.: „Arbatskaja, Helena“: (internet).  
 Groll, E. K. [ed.]: 2006, Entomologen der Welt (Biographien, Sammlungsverbleib). Datenbank 2. Version, DEI im ZALF e. V.: „Arbatskaja, Helena“: (internet).

Kategória:Slovenskí entomológovia
Kategória:Narodenia v 1915
Kategória:Úmrtia v 1991
Kategória:Narodenia 26. októbra
Kategória:Úmrtia 14. februára